Woensdag, 14 Julie – PvR Geloofsfamilie
Woensdag, 14 Julie
Leef in Waarheid – Ons almal sukkel soms met waarheid
8As ons beweer dat ons nie sonde het nie, bedrieg ons onsself en is die waarheid nie in ons nie.
Die teksgedeelte herinner ons vandag dat elkeen van ons sukkel met die sonde. Dit herinner ons dat elkeen van ons soms in valshede werk en nie in waarhede leef nie. Dit is moeilik om te erken, want ons wil graag in die waarheid wandel altyd. Ons wil nie erken dat ons foute maak of die verkeerde pad loop nie. Om te erken dat ons menslik is, is swaar.
Wat is die valshede waarmee jy gereeld sukkel? Met watter sondes sukkel jy van tyd tot tyd? Wat is vir jou die moeilikste om te erken en te hanteer as dit kom by die feit dat jy nie altyd in die waarheid loop nie? Deel jou hart met die Here oor die kere wanneer jy nie perfek in Jesus se voetspore stap nie.
Dit is baie maklik om te sien wanneer ander mense foute maak en nie altyd in die waarheid wandel nie. Waarom is dit maklik om te sien waar ander se sonde lê? Waarom is dit maklik om te sien waar ander nie in waarheid wandel nie? Wat dink jy sou die Here wou hê jy moet leer in jou hantering van ander, as dit kom by die wete dat almal sonde doen?